พิษขึ้นดอกยอดกู้บ้านทรุด
กสิกรรับสภาพลดไปหมื่นล้านพรายพลเชื่ออาร์พีพุ่งถึง3.5%
21 ส.ค. 2554

กสิกรรับสภาพลดไปหมื่นล้านพรายพลเชื่ออาร์พีพุ่งถึง3.5%
พิษดอกเบี้ยขาขึ้น ยอดสินเชื่อบ้านของธนาคารกสิกรไทยหดตัวร่วมหมื่นล้าน กนง.เชื่อขยับไปยืน 3.5% แน่นอน
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย (KBANK) กล่าวว่า ในปีนี้ธนาคารคาดว่าจะปล่อยสินเชื่อที่อยู่อาศัยได้แค่ 5 หมื่นล้านบาท ลดลงจากปีก่อนที่ปล่อยสินเชื่อที่อยู่อาศัยได้ถึง 6 หมื่นล้านบาท ขณะที่สินเชื่อที่อยู่อาศัยโดยรวมคาดว่าจะเติบโต 8.5% ลดลงจากปีก่อนที่เติบโตสูงถึง 9.2% เช่นกัน สาเหตุที่สินเชื่อลดลงเป็นผลมาจากอัตราดอกเบี้ยขาขึ้นและการเร่งโอนบ้านของลูกค้าในช่วงก่อนหน้านี้
นายชาติชาย กล่าวว่า มาตรการโครงการบ้านหลังแรกดอกเบี้ย 0% เป็นเวลา 2 ปี ของธนาคารอาคารสงเคราะห์ (ธอส.) ไม่ได้ส่งผลกระทบต่อการปล่อยสินเชื่อของกสิกรไทย เนื่องจากลูกค้าของธนาคารส่วนใหญ่จะขอกู้ซื้อบ้านในวงเงินตั้งแต่ 2.5 ล้านบาทขึ้นไป ซึ่งเป็นคนละตลาดกัน
ก่อนหน้านี้ในช่วงไตรมาสแรกกสิกรไทยได้ปรับเพิ่มเป้าหมายสินเชื่อที่อยู่อาศัยขึ้นเป็น 5.5 หมื่นล้านบาท จากวงเงินเดิมที่กำหนดไว้แค่ 5 หมื่นล้านบาท โดยในไตรมาสแรกสามารถปล่อยสินเชื่อที่อยู่อาศัยไปแล้วกว่า 1.2 หมื่นล้านบาท หากสามารถดำเนินการตามเป้าหมายได้นั้น จะทำให้มีส่วนแบ่งตลาดเป็นอันดับ 2
ทั้งนี้ ในสิ้นปี 2553 กสิกรไทยมีส่วนแบ่งตลาดอยู่ที่ 8.9% เป็นอันดับ 3 ในกลุ่มธนาคารพาณิชย์ไทย โดยมีฐานสินเชื่อบ้านที่อยู่อาศัยน้อยกว่าอันดับ 2 เพียงแค่ 8,900 ล้านบาท
นอกจากนี้ ธนาคารได้ตั้งเป้าในการควบคุมหนี้ที่ไม่ก่อให้เกิดรายได้ไม่ให้เกินกว่า 1.6% จากปัจจุบันอยู่ที่ระดับ 1.59%
ด้านนายพรายพล คุ้มทรัพย์ อาจารย์คณะเศรษฐศาสตร์ มหาวิทยาลัยธรรมศาสตร์ ในฐานะคณะกรรมการนโยบายการเงิน (กนง.) เปิดเผยว่า แนวโน้มอัตราดอกเบี้ยนโยบายของธนาคารแห่งประเทศไทยยังมีโอกาสที่จะทยอยปรับขึ้นได้อีก
“อัตราดอกเบี้ยนโยบายในปัจจุบันที่ระดับ 3% นั้น ยังถือว่าต่ำกว่าระดับอัตราเงินเฟ้อซึ่งอยู่ที่ 34% ผมคาดว่าในสิ้นปีนี้อัตราดอกเบี้ยนโยบายคงจะปรับขึ้นไปอยู่ในระดับประมาณ 3.5% เนื่องจากในไตรมาส 34 นี้ อัตราเงินเฟ้อของไทยน่าจะยังคงทรงตัวอยู่ในระดับสูง ส่วนต้นปี 2555 อัตราเงินเฟ้อจึงน่าจะเริ่มปรับตัวลดลงได้ตามฐานที่สูงขึ้นในปีนี้ ดังนั้นภาคเอกชนต้องปรับตัวรับมือกับต้นทุนที่สูงขึ้น” นายพรายพล กล่าว
นายสัมมา คีตสิน ผู้อำนวยการศูนย์ข้อมูลอสังหาริมทรัพย์ กล่าวว่า ประชาชนได้ชะลอการซื้อบ้านจำนวนมาก เพราะต้องการรอดูว่ารัฐบาลใหม่ที่จะเข้ามาจะมีมาตรการที่เกี่ยวข้องกับอสังหาริมทรัพย์อะไรบ้าง เนื่องจากมีหลายพรรคการเมืองที่เสนอการผ่อนภาระต่างๆ ให้กับผู้ที่ต้องการซื้อบ้าน ทำให้ช่วง 5 เดือนที่ผ่านมา ประชาชนชะลอซื้อบ้านแล้วถึง 20% โดยเชื่อว่ายอดการโอนในปีนี้จะมีแค่ 1.4 แสนยูนิต ลดลงจากปีที่แล้วที่มีการโอนถึง 1.7 แสนยูนิต